钦定古今图书集成/理学汇编/经籍典/第128卷 > 《三宅三俊说》前人
## 钦定古今图书集成/理学汇编/经籍典/第128卷 > 《三宅三俊说》前人

周公作立政三言，三宅三俊。孔安国曰：“大罪宥之四
裔，次九州之外，次中国之外。意如五宅之有三居然，
是其所谓三宅也。正、直、刚、柔三德如《洪范》所陈，是其
所谓三俊也。”然《立政》一书，颛为用人而作，虽以司寇
谨罚，终竟其文，要其叮咛庶狱，特居准人职事之一
尔。三代本末有叙，凡其施置，率常先德后刑，安有未
及用贤而遽饰刑罚？恐非圣人彝叙，亦非立政任人
本旨也。王氏必谓孔氏外立三居以汨正意，遂顺饰
本文而别为之言曰：“已命以位，已任以事，则为三宅。
其才可宅而未践此位，则为三俊。”此于《经》文无忤矣。
然有不通者，周公之称成汤曰“克用三宅、三俊”，夫“三
宅”、“三俊”概言克用，而犹谓三俊为未用之才，何哉？古
今法制，固不得而同，然人情事理可以意想也。且使
此三人者见谓为俊，拔而显之，不知其将处之何地？
若明命其才，实试以职，则当并已用、未用而数之，且
将参耦而六，不得止云三宅也。若姑下一等而小试
之，不居其位，且未有职业可以程品，岂容虚并三宅
而假立称谓也哉？详复考之，皆不安惬。故予尝反求
诸说而推知其实也。“宅乃事，宅乃牧，宅乃准”，此即三
宅所起，而在夏后氏之世者也。周公陈此三宅，固云
夏创，而其时三俊之名未立也。暨汤、文、武而后，甫曰
“克用三俊。”灼见三俊，详求其故，盖事、牧、准三官也。人
君处以此职，使安其位，使任其事，则随其官而命之，
曰宅事、宅牧、“宅准。”如尧以百揆处舜，则曰“纳于百揆；舜以处禹，则曰“使宅百揆。”“纳也、宅也”，皆自上处下之
言也。既居此位，既升此职，而总其见处者之地，则曰
“三宅。”“三宅”云者，即所居官命之，如百揆之初，以揆度
百事得名。及其既已受任，遂如后世三公、六卿，正为
官称，非如自上处下初语矣。此“宅事”、“宅牧”、“宅准”，所从
命名以为三宅者然也。三宅既为官称，则随其职业
所能胜任，以名言其才、其德，故得附并三宅而名之
“三俊”也。孔安国求其说而不得，顾推而入之，“五流”、“三
居”者，殆因“三宅无义民”一语耳。夫吁俊而训德，先夏
之所以宅人而其国因以大竞者也。合“三职”而一无
义民者，末夏之所以不能嗣往，而致于荒坠厥绪者
也。其宅同，其所从宅者异，故治乱由此乎分。《经》意明
甚，何有几微以及用刑也哉。